Agatha Christie 


Smaraldul rajahului 


Cu un efort serios, James Bond îşi îndreptă încă o dată 
atenţia asupra cărţuliei galbene din mâna sa. Pe copertă era 
imprimată o întrebare simplă şi plăcută: „Vreţi să vă crească 
salariul cu 300 de lire pe an?” Preţul broşurii era de un şiling. 
James tocmai terminase de citit două pagini cu paragrafe 
inspirate care-l instruiau cum să-şi privească şeful în faţă, să-şi 
cultive o personalitate dinamică şi să radieze o atmosferă de 
om eficient. Ajunsese acum la treburi mai subtile: „Există un 
moment pentru sinceritate, un altul pentru discreţie”, îl 
informa cărticica galbenă. „Un bărbat puternic nu divulgă fără 
să vrea tot ce ştie”. James închise cartea şi, ridicând capul, 
aruncă o privire spre întinderea oceanului. Începu să-l bântuie 
groaznica îndoială că nu era un tip puternic. Dacă el era aşa 
cum scria, cu siguranţă ar fi fost stăpân pe situaţie, nu o 
victimă a ci. Pentru a şasea oară în dimineaţa aceea, James îşi 
repeta slăbiciunile. 

Asta era vacanţa sa. Vacanţă! Ha, ha! Un râs sarcastic. Cine-l 
convinsese să vină în staţiunea asta modernă, la mare, 
Kimpton-on-Sea? Grace. Cine-l îndemnase să cheltuiască mai 
mult decât îşi putea permite? Grace. Fusese de acord cu totul 
de bună voie. Ea îl adusese aici şi cu ce rezultat? În timp ce el 
stătea într-un cămin, cam la o milă şi jumătate de malul mării, 
Grace, care ar fi trebuit să se afle într-o casă asemănătoare (nu 


aceeaşi — proprietăţile cercului lui James erau cât se poate de 
rezervate), îl părăsise, în mod flagrant, şi locuia, nici mai mult 
nici mai puţin, la hotelul „Esplanade” de pe plajă. 

Se părea că ea avea prieteni acolo. Prieteni! Din nou, James 
râse sarcastic. I se perindară prin minte ultimii trei ani de 
când îi făcea curte lui Grace. Fusese extrem de încântată când 
începuse s-o bage în seamă. Asta se întâmplase înainte ca ea 
să ajungă pe culmile gloriei în saloanele de modă ale domnilor 
Bartles din High Street. Pe atunci, James îşi dădea aere; acum, 
poftim, era pe dos! Grace era, ceea ce tehnic se spune, „plătită 
bine”. Asta o făcuse o încrezută. Da, exact, o înfumurată. Un 
fragment încâlcit dintr-o carte cu poezii îi trecu prin minte, 
ceva despre „Recunoştinţă Cerului pentru iubirea unui bărbat 
bun”. Dar nimic de genul acesta nu se putea observa la Grace. 
Înfuleca un mic dejun bun la hotelul „Esplanade” şi ignora în 
întregime dragostea bărbatului cel bun. În schimb, accepta 
atenţiile unui idiot inveterat pe nume Claud Sopworth, un om 
— credea cu convingere James - lipsit de orice calităţi morale. 

James făcu o gaură cu călcâiul în pământ şi privi 
ameninţător şi negru de supărare spre orizont. Kimpton-on- 
Sea. Ce-l apucase să vină aici? Era, în primul rând, o staţiune 
pentru cei bogaţi şi în atenţia publicului, avea două hoteluri 
mari şi bungalouri pitoreşti ce se întindeau pe câteva mile, 
aparţinând actriţelor la modă, negustorilor bogaţi şi acelor 
membrii ai aristocrației engleze care se căsătoriseră cu 
moștenitoare înstărite. Chiria pentru cel mai mic bungalou 
mobilat era de 25 de guinee pe săptămână. Ezită să-şi 
imagineze la cât se ridica chiria pentru cele mari. Unul dintre 
aceste palate se afla imediat în spatele scaunului lui James. 
Aparţinea faimosului sportiv lord Edward Campion şi, în 
prezent, era ocupat de suita unor musafiri de seamă, printre 
care rajahull Maraputnei, a cărui avere era fabuloasă. James 
citise totul despre el în săptămânalul local, chiar în dimineaţa 
aceea: mărimea proprietăţilor sale din India, palatele, 
minunata sa colecţie de bijuterii, cu o menţiune specială 
pentru un celebru smarald în privinţa căruia, în articol se 
sublinia, cu admiraţie, că era de dimensiunea unui ou de 


porumbel. James, crescut la oraş, nu avea o idee prea clară 
asupra unui ou de porumbel, dar, oricum, rămase plăcut 
impresionat. 

— Dacă aş avea un smarald ca ăla, spuse James, privind din 
nou furios spre orizont, i-aş arăta eu lui Grace. 

Avu sentimentul vag că acea simplă afirmaţie îl făcu să se 
simtă mai bine. Glasuri vesele îl strigau şi, când se întoarse 
brusc, dădu cu ochii de Grace. Cu ea se afla Clara Sopworth, 
Alice Sopworth, Dorothy Sopworth şi, bineînţeles, Claud 
Sopworth. Fetele se ţineau de braţ şi chicoteau. 

— Parcă ai fi străin, îi strigă, plină de ea, Grace. 

— Da, zise James. 

Ar fi putut, îşi dădu seama, să-i azvârle un alt răspuns. Nu 
poţi lăsa impresia că ai o personalitate dinamică, folosind 
doar un singur cuvânt — „da”. Se uită cu profundă aversiune la 
Claud Sopworth. Acesta era la fel de frumos îmbrăcat precum 
eroul unei comedii muzicale. James îşi dori, pentru o clipă, 
din toată inima, ca un câine săltăreţ de pe plajă să-şi aşeze 
labele din faţă ude, pline de nisip pe pantalonii mulaţi pe 
corp, de un alb imaculat ai lui Claud. Şi el purta o pereche, 
flanelaţi, de un cenuşiu închis, care cunoscuseră vremuri mai 
bune. 

— Nu e un aer minunat? Întrebă Clara, inspirând încântată. 
Te bine dispune, nu-i aşa? 

Ea râse. 

— E ozonul, zise Alice Sopworth. Ştii că e la fel de bun ca un 
tonic. 

Şi râse şi ea. 

James se gândi: „Le-aş bate cap în cap, proastele! Ce rost are 
să se hlizească tot timpul? Nu spun nimic nostim”. 

Claud cel imaculat murmură languros: 

— Facem o baie sau e prea obositor? 

Ideea unei băi a fost primită cu ţipete de satisfacţie. James li 
se alătură. Reuşi chiar, cu anumită dibăcie, s-o reţină puţin pe 
Grace, în urma celorlalţi. 

— Ia ascultă! Se văietă el. Nu te văd mai deloc. 

— Acum suntem cu toţii împreună, asta-i sigur, zise Grace, 


cel puţin poţi veni să iei prânzul cu noi la hotel... 

Se uită dezaprobator la pantalonii lui James. 

— Ce e, întrebă el furios, nu-s destul de eleganţi pentru tine, 
te pomeneşti! 

— Chiar mă gândeam, dragă, că ar trebui să-ţi dai mai multă 
osteneală. Toţi sunt teribil de eleganţi pe-aici. Uită-te la Claud 
Sopworth! 

— M-am uitat şi n-am văzut niciodată un bărbat care să 
arate ca un măgar mai mare decât el. 

Grace se încrâncenă. 

— Nu trebuie să-mi critici prietenii, James, nu-i frumos. E 
îmbrăcat la fel ca orice alt bărbat de la hotel. 

— Zău? Ştii ce am citit în „Society Snippets”? Cum că ducele 
de... Ducele de, nu-mi amintesc, dar, oricum, un duce e cel 
mai prost îmbrăcat bărbat din Anglia, poftim! 

— Mă rog, dar, vezi, el e duce, spuse Grace. 

— Ei şi? Întrebă James. Ce-ai zice să ajung şi eu într-o zi 
duce? Poate nu chiar un duce, dar cel puţin, un nobil. 

Bătu cu palma cărticica galbenă din buzunarul său şi îi 
enumeră o lungă listă de aristocrați care îşi începuseră 
existenţa într-un mediu mult mai modest decât James Bond. 
Grace doar chicoti. 

— Nu fii aşa naiv, James, zise ea. Cum ti-ar sta conte de 
Kimpton-on-Sea? 

James o privi cu un amestec de furie şi disperare. Aerul de la 
Kimpton-on-Sea, cu siguranţă, i se ridicase lui Grace la cap. 

Plaja de la Kimpton este o fâşie lungă, dreaptă de nisip. Un 
rând de cabine de baie se înşiră de-a lungul ei pe aproape o 
milă şi jumătate. Grupul tocmai se oprise în faţa unui număr 
de şase cabine de schimb pe care scria cu o literă de o 
şchioapă: „Numai pentru clienţii hotelului Esplanade”. 

— Astea-s ale noastre, spuse mândră Grace, dar mă tem că 
nu poţi să intri cu noi, James; va trebui să te duci până la 
corturile publice de acolo; ne întâlnim în apă. Pe curând! 

— Pe curând! Şi se îndreptă spre locul indicat. 

Douăsprezece corturi dărăpănate stăteau în mod solemn cu 
faţa la ocean. Un marinar în vârstă le păzea cu un sul de 


hârtie albastră în mână. Acceptă o monedă britanică de la 
James, îi tăie un bilet din sul, îi aruncă un prosop şi-i făcu un 
semn cu degetul peste umăr. 

— Treceţi la rând! Spuse el răguşit. 

Abia atunci, James îşi dădu seama că se afla în faţa unui fel 
de competiţii. Şi altora, în afară de el, le venise ideea să intre 
în apă. Nu numai că toate corturile erau ocupate, dar înaintea 
lor se afla o mulţime de oameni cu priviri hotărâte, studiindu- 
se unii pe alţii. James se aşeză la coada cea mai mică şi 
aşteptă. Cortul se deschise şi o tânără frumoasă, foarte sumar 
îmbrăcată, ieşi, aşezându-şi casca de baie, cu aerul uneia care 
avea întreaga dimineaţă la dispoziţie. Merse până la marginea 
apei şi acolo se aşeză visătoare pe nisip. 

James îşi spuse: „aici nu merge” şi se ataşă mai în faţă, la o 
altă coadă. 

După ce aşteptă vreo cinci minute, al doilea cort dădu semne 
de activitate. Tot ridicând şi trăgând, cortul se deschise, 
lăsând să iasă patru copii cu tatăl şi mama lor. Cortul fiind 
atât de mic, scena păru o scamatorie. Pe dată, două femei se 
repeziră în faţă, fiecare apucând de câte o poală a cortului. 

— Scuzaţi-mă, spuse prima tânără, legănându-se puţin. 

— Dumneata să mă scuzi, îi răspunse cealaltă, privind-o cu 
reproş. 

— Cred că ştiţi că am fost aici cu zece minute înaintea 
dumneavoastră, spuse rapid prima tânără. 

— Ba eu sunt aici de mai bine de un sfert de oră, după cum 
vă poate spune oricine, o înfruntă cealaltă. 

— Ei acum, ei acum, interveni bătrânul marinar, apropiindu- 
se. 

Cele două tinere începură să-i explice pe un ton strident. 
După ce terminară, arătă cu degetul către cea de-a doua 
tânără şi spuse scurt: „e al dumitale!” 

Apoi se îndepărtă, surd la toate reproşurile. Nici nu ştia, nici 
nu-i păsa cine fusese prima, dar decizia sa era definitivă, cum 
se spune în ziare despre competiţii. Disperat, James îl prinse 
de braţ. 

— la ascultă, auzi? 


— Da, domnu? 

— Cât durează până ajung la cort? 

Bătrânul marinar aruncă o privire indiferentă înspre 
mulțimea care aştepta. 

— S-ar putea vreo oră, vreo oră şi jumătate; nu ştiu precis. 

În clipa aceea, James le zări pe Grace şi pe fetele Sopworth 
alergând sprintene pe nisip spre mare. 

— Al dracului! Zise James, fir-ar al naibii! 

Îl abordă din nou pe bătrânul marinar. 

— Nu pot să fac rost de vreun cort în altă parte? Dar de vreo 
cabină din alea? Toate par goale. 

Cabinele, spuse bătrânul marinar cu demnitate, sunt private. 
După ce-i adresă această dojană, plecă. Plin de amărăciune 
că a fost tras pe sfoară, James se desprinse din grupurile care 
aşteptau şi păşi furios în jos, spre plajă. Asta era culmea! Asta 
întrecea orice limită! Se uită plin de resentimente la cabinele 

de schimb bine îngrijite pe lângă care trecea. În momentul 
acela, din liberalul independent ce era devenise un socialist de 
un roşu înfocat. De ce cei bogaţi să aibă cabinele lor în care să 
se schimbe şi să poată face baie în orice clipă doresc, fără să 
aştepte la coadă? „Sistemul ăsta al vostru, spuse James vag, 
este cu totul greşit”. 

Din mare se auziră ţipetele cochete ale unei tinere care era 
stropită. Vocea lui Grace! Şi, pe lângă strigătele ei, hohotul 
prostesc al lui Claud Sopworth. 

— Fir-ar al dracului! Zise James, scrâşnind din dinţi, un 
lucru pe care nu-l făcuse niciodată mai înainte, despre care 
citise numai în romane. 

Se opri, învârtindu-şi mânios bastonul şi întorcându-se cu 
spatele hotărât la mare. În schimb, se uita cu ură concentrată 
la Cuibul Vulturului, Buena Vista şi Mon Desir. Era obiceiul 
locuitorilor de la Kimpton-on-Sea să-şi pună tăblițe cu nume 
fanteziste pe cabinele lor. Cuibul Vulturului i se păru pur şi 
simplu lui James fără noimă şi Buena Vista îi întrecea 
cunoştinţele sale lingvistice. Dar cele de franceză erau 
suficiente ca să-şi dea seama de farmecul celui de-al treilea 
nume. 


James se gândi în sinea sa: „Mon Desir — cred că asta sună 
foarte frumos”. 

Şi în acel moment, observă că, în timp ce uşile celorlalte 
cabine erau bine închise, cea de la Mon Desir era dată la o 
parte. James se uită gânditor în sus şi în jos pe plajă; acest loc 
era în principal pentru mame cu familii mari, ocupate să-şi 
supravegheze odraslele. Era numai ora zece, prea devreme ca 
aristocrații de la Kimpton-on-Sea să coboare pe plajă. 

„Mănâncă pui şi ciuperci aduse pe tăvi la pat de valeţi 
pudraţi! Niciunul dintre ei nu va fi aici înainte de ora 12”, se 
gândi James. 

Se uită din nou înspre mare. Cu obişnuinţa unui laitmotiv 
bine exersat, ţipătul strident al lui Grace se ridica în aer. Era 
urmat de hohotul lui Claud Sopworth. 

— Am să intru”, îşi spuse James printre dinţi. 

Deschise uşa de la Mon Desir şi intră. Pentru moment i-a fost 
teamă când zări diferite haine agăţate în cuier, dar îşi reveni 
repede. Cabina era împărţită în două: în partea dreaptă, 
jacheta galbenă a unei fete, o pălărie de panama ponosită şi o 
pereche de sandale de plajă atârnau de un cârlig; în partea 
stângă, o pereche veche de pantaloni cenuşii, un pulover şi o 
pălărie de marinar impermeabilă indicau faptul că sexele erau 
separate. În grabă, James se mută în partea din colibă 
destinată domnilor şi se dezbrăcă iute. Trei minute mai târziu 
se afla în mare gâfâind şi dându-și importanţă, etalându-şi 
talentele de înotător profesionist, cu capul sub apă, cu braţele 
bătând apa, cam în stilul ăsta. 

— O, ai venit! Strigă Grace. Mă temeam că n-o să ajungi aici 
decât după câţiva ani, văzând mulţimea aia care aşteaptă 
acolo! 

— Zău? Exclamă James. 

Se gândi cu afecţiune şi plăcere la cărticica cea galbenă. „Un 
om puternic poate în anumite ocazii să fie discret.” Între timp, 
îi revenise şi buna dispoziţie. A fost chiar în stare să-i spună 
pe un ton plăcut, dar ferm lui Claud Sopworth, care o învăţa 
pe Grace mişcarea înotului stil bras: 

— Nu, nu bătrâne; e cu totul greşit. Îi arăt eu. 


Şi era atâta siguranţă în tonul său încât Claud se retrase 
stingherit. Singurul inconvenient se dovedi faptul că triumful 
său a fost de scurtă durată. Temperatura apelor noastre 
britanice nu permite înotătorilor să rămână prea mult timp în 
ele. Grace şi fetele Sopworth aveau deja bărbiile vineţii şi 
clănţăneau din dinţi. Se repeziră în sus pe plajă şi James se 
duse singur înapoi la Mon Desir. Era mulţumit de sine în timp 
ce se freca bine cu prosopul şi-şi trăgea cămaşa pe cap. Simţea 
că se prezentase ca o personalitate dinamică. 

Şi-atunci, deodată, încremeni, îngheţat de teroare. Voci de 
fete răsunară afară, cu totul diferite de cele ale Gracei şi ale 
prietenelor ei. O clipă mai târziu văzu adevărul în faţă; 
proprietarii de drept ai Mon Desir-ului soseau. Dacă James ar 
fi fost în întregime îmbrăcat, el le-ar fi aşteptat sosirea în mod 
demn şi ar fi încercat să le explice. Dar, aşa cum se afla, 
acţionă cuprins de panică. Ferestrele de la Mon Desir erau 
acoperite modest cu perdele verzi. James se repezi la uşă şi 
tinu de clanţă disperat. Din afară se încercă fără succes să se 
intre înăuntru. 

— Uite că e închis, spuse o fată. Parcă Pag zicea că e 
deschisă. 

— Nu, Woggle ne-a asigurat. 

— Woggle e culmea, se repezi cealaltă fată. Un prost de-a 
binelea; trebuie să ne întoarcem după cheie. 

James le auzi plecând. Îşi trase uşurat sufletul. Cu o iuţeală 
disperată termină cu îmbrăcatul. Două minute mai târziu 
mergea cu nonşalanţă spre plajă şi cu un aer de completă 
inocenţă. Grace şi surorile Sopworth i se alăturară după un 
sfert de oră. Restul dimineţii îl petrecu în mod agreabil, 
aruncând pietre, scriind în nisip şi făcând uşor „badinage”. 
Apoi Claud se uită la ceas. 

— Massa de prânz, anunţă el. Mai bine ne-am întoarce. 

— Mi-e teribil de foame, spuse Alice Sopworth. 

Celelalte fete strigară la unison că şi lor le era la fel. 

— Vii James? Întrebă Grace. 

Fără îndoială, James era din cale-afară de sensibil. I se năzări 
că nu i-a plăcut tonul ei. 


— Nu, dacă hainele mele nu sunt destul de bune pentru tine, 
spuse el cu amărăciune în glas. Dacă eşti atât de pretențioasă, 
mai bine nu vin. 

Era cazul ca Grace să protesteze murmurând, dar aerul de 
mare o afectase nefavorabil. Ea doar răspunse: 

— Foarte bine. Cum doreşti; atunci ne vedem după-amiază. 

James rămase mut. 

— Bine! Încercă el, uitându-se după grupul care pleca. Bine, 
după toate... 

Se îndreptă supărat spre oraş. Erau două cafenele în 
Kimpton-on-Sea; amândouă sufocante, zgomotoase şi 
supraaglomerate. Aici se repetă afacerea de la corturile pentru 
schimb. James a trebuit să aştepte să-i vină rândul. A trebuit 
să aştepte mai mult decât se cuvenea, deoarece o matroană 
fără scrupule, care tocmai sosise, îl dădu la o parte, când se 
făcu un loc liber. În cele din urmă se aşeză la o măsuţă. 
Aproape de urechea lui stângă, trei fete cu laţe încercau că 
cânte din toate puterile o arie dintr-o operă italiană. Din 
fericire, James nu era un tip care să se priceapă la muzică. 
Studie lista cu bucate, fără prea mare interes, cu mâinile 
băgate adânc în buzunare. Se gândea în sinea lui: „Orice am 
să cer o să mi se spună, bineînţeles, că s-a terminat. Asta-i 
soarta mea.” 

Mâna lui dreaptă, bâjbâind în fundul buzunarului, dădu 
peste un obiect necunoscut. Părea o piatră, una mare şi 
rotundă. „De ce dracu mi-am pus o piatră în buzunar?” se 
gândi James. O luă între degete. O ospătăriţă se îndrepta spre 
el. 

— Friptură şi cartofi prăjiţi, vă rog, spuse James. 

— Friptura s-a terminat, murmură ospătăriţa, cu ochii 
visători fixaţi în tavan. 

— Atunci aş dori şniţel de vacă, ceru James. 

— Şniţelul de vacă s-a terminat. 

— E ceva pe meniul ăsta al dracului care nu s-a terminat? O 
întrebă James. 

Ospătăriţa se uită jignită şi îi indică cu un deget uşor murdar 
tocană de berbec. James se resemnă în faţa inevitabilului şi 


comandă tocană de berbec. Cu gândurile încă pline de 
resentiment faţă de obiceiurile din cafenele, îşi scoase mâna 
din buzunar în care avea piatra. Descleştându-şi degetele se 
uită absent la obiectul din palma sa. Deodată, ca trăsnit, toate 
îi zburară din cap şi rămase holbându-se. Nu era o piatră 
oarecare, ci — n-avea nici o urmă de îndoială — un smarald, 
unul enorm. James îl privi cuprins de panică. Nu, nu putea fi 
smarald; trebuie să fie sticlă colorată. Nu exista un smarald de 
o asemenea mărime, doar dacă... Cuvinte tipărite îi apărură în 
faţa ochilor: „Rajahul Maraputnei... Celebrul smarald de 
mărimea unui ou de porumbel”. Ăsta era?... Putea fi ăsta 
smaraldul la care tocmai se uita? Ospătăriţa se întoarsă cu 
tocana de berbec şi James îşi închise degetele din reflex. Fiori 
fierbinţi şi reci îi treceau de-a lungul spinării. Avea 
sentimentul de-a fi într-o teribilă dilemă. Dacă acesta era 
smaraldul, dar era? Putea să fie? Îşi desfăcu degetele şi se uită 
pe furiş. James nu era un expert în pietre preţioase, dar 
frumuseţea şi strălucirea bijuteriei îl convinseră că lucrul era 
real. Îşi puse coatele pe masă şi se aplecă, pierdut în gânduri, 
la tocana de berbec care se răcea încet în farfuria din faţa sa. 
Trebuia să rezolve problema asta. Dacă era smaraldul 
rajahului, ce urma el să facă? Cuvântul „poliţie” îi trecu prin 
minte. Dacă găseşti ceva de valoare îl duci la secţia de poliţie. 
Pe baza acestei axiome fusese crescut James. 

Da, dar... Cum naiba de ajunsese smaraldul în buzunarul de 
la pantalonii săi. Fără îndoială, asta era întrebarea pe care o 
vor pune poliţiştii. O întrebare încuietoare şi, mai mult decât 
atât, o întrebare la care, deocamdată, nu avea nici un răspuns. 
Cum ajunsese smaraldul în buzunarul de la pantalonii lui? Se 
uită neajutorat la ei şi, în timpul acesta, avu un presentiment, 
îi privi mai îndeaproape. O pereche de pantaloni vechi 
cenuşii, mulaţi pe corp seamănă cu o altă pereche de acelaşi 
tip, dar, totuşi, James avea instinctiv simțământul că ăia nu 
erau deloc pantalonii săi. Se rezemă de scaun uluit de 
descoperirea pe care o făcuse. Acum îşi dădea seama ce se 
întâmplase; în graba cu care se îmbrăcase ca să iasă din 
cabină, luase alţi pantaloni. Îşi amintea că pe ai săi şi-i 


atârnase pe un cârlig de lângă perechea de pantaloni cea 
veche care se afla deja acolo. Da, până aici lucrurile erau 
clare; se îmbrăcase cu alţii. Dar, cu toate acestea, ce naiba 
căuta aici un smarald în valoare de sute de mii de lire? Cu cât 
se gândea mai mult, cu atât i se părea mai curios. Desigur, ar 
putea să explice la poliţie... 

Era curios, fără îndoială, era ciudat. Trebuia să menţioneze 
faptul că intrase în mod deliberat în cabina altcuiva. Nu era 
chiar un delict, dar îl punea într-o lumină proastă. 

— Să vă mai aduc ceva, domnule? 

Era din nou ospătăriţa. Ea se uita insistent la tocana de 
berbec neatinsă. În grabă, James luă vreo două îmbucături şi 
ceru nota de plată. Plăti şi ieşi. Rămase nehotărât pe stradă, 
un poster din faţă sărindu-i în ochi. Oraşul apropiat, 
Harchester, avea un ziar de seară şi la titlurile acestuia se uita 
James. Anunţau un fapt simplu, senzaţional: „Smaraldul 
rajahului furat”. „Doamne”,spuse James încet, rezemându-se 
de un stâlp. Revenindu-şi, scoase un penny şi cumpără un 
exemplar. Nu-i trebui mult ca să găsească ceea ce căuta. 
Lucruri senzaţionale şi ştiri locale erau puţine. Cu o literă de o 
şchioapă pe prima pagină stătea scris: „Jaful senzaţional de la 
vila lordului Edward Campion. Furtul faimosului smarald 
istoric. Pierdere teribilă pentru rajahul Maraputnei”. Faptele 
erau puţine şi simple. Lordul Edward Campion primise mai 
mulţi prieteni cu o seară mai înainte. Dorind să arate piatra 
uneia dintre doamnele de față, rajahul se dusese s-o aducă şi 
descoperise că lipsea. Se alertase poliţia. Nici un clu nu fusese 
găsit. James dădu drumul ziarului. Încă nu-i era clar cum 
ajunsese smaraldul să se adăpostească în buzunarul unei vechi 
perechi de pantaloni dintr-o cabină de pe plajă, dar îşi dădu 
seama imediat că poliţia va considera cu totul suspectă 
propria sa poveste. Ce naiba avea să facă? Iată-l stând pe 
strada principală din Kimpton-on-Sea, cu o pradă furată, în 
buzunarul său valorând cât despăgubirea pentru un rege, în 
timp ce toţi poliţiştii din district căutau de zor exact acelaşi 
lucru. I se deschideau două posibilităţi de urmat. Prima - să se 
ducă direct la poliţie şi să-şi spună propria versiune, dar 


trebuie să recunoaştem că asta îl cam speria pe James. A doua 
— să scape, într-un fel sau altul, de smarald. Îi trecu prin cap să 
facă un pacheţel şi să-l trimită rajahului cu poşta. Dar dădu 
din cap dezaprobator. Citise prea multe povestiri detective pe 
această temă. Ştia cum orice super-detectiv putea folosi o lupă 
şi alte mijloace patentate; oricine se credea cât de cât detectiv 
ar fi studiat pachetul lui James şi, în jumătate de oră, ar fi 
descoperit profesiunea, vârsta, obiceiurile şi înfăţişarea 
expeditorului. După asta ar mai fi fost vorba de câteva ore 
până să i se dea de urmă. 

Exact în momentul acela, o idee de o simplitate uimitoare îi 
veni lui James. Era ora prânzului, plaja trebuia să fie oarecum 
goală. Avea să se întoarcă la Mon Desir, să atârne pantalonii 
unde îi găsise şi să şi-i ia pe ai săi. Se îndreptă urgent spre 
cabină. 

Cu toate acestea, conştiinţa lui nu-i dădea pace. Smaraldul s- 
ar fi cuvenit să fie restituit rajahului. Se gândi că n-ar strica să 
joace puţin rolul unui detectiv, odată ce îşi va fi recuperat 
proprii pantaloni şi i-ar fi pus pe ceilalţi la loc. Ghidat de 
această idee, îşi îndreptă paşii spre bătrânul marinar, pe care-l 
considera, pe bună dreptate, ca pe o sursă inepuizabilă de 
informaţii despre Kimpton. 

— Scuzaţi-mă, i se adresă James politicos, cred că un prieten 
de-al meu, domnul Charles Lampton, are o cabină de schimb 
pe plaja asta. Nu cumva se numeşte Mon Desir? 

Bătrânul marinar şedea destins în scaunul său, cu pipa în 
gură, uitându-se la mare. Îşi mută puţin pipa şi răspunse, fără 
să-şi ia privirea de la apă. 

— Mon Desir aparţine excelentei sale, lordul Edward 
Campion; toată lumea ştie asta. N-am auzit până acum de 
Charles Lampton; trebuie să fie un nou sosit. 

— Vă mulţumesc, spuse James şi plecă. 

Informaţia îl derută. Cu siguranţă, rajahul nu şi-ar fi putut 
strecura singur smaraldul în buzunar ca pe urmă să uite de el. 
James clătină din cap. Deşi teoria nu-l satisfăcea, evident, 
unul dintre invitaţii de la vilă trebuia să fie hoţul. Situaţia în 
care se afla îi reaminti lui James de unele dintre romanele sale 


preferate. 

Totuşi, nu-şi schimbă planul. Totul se petrecu cât se poate de 
uşor. Plaja era, aşa cum sperase, practic, pustie. Şi spre 
norocul său, uşa de la Mon Desir era deschisă. Într-o clipă se 
strecură înăuntru şi James tocmai îşi lua pantalonii săi din 
cui, când o voce din spate îl făcu să se întoarcă brusc. 

— Deci te-am prins, bătrâne! Auzi. 

James rămase cu gura căscată. În prag, stătea un străin — un 
bărbat bine îmbrăcat, în jur de patruzeci de ani, cu expresie 
concentrată, ca de uliu. 

— Deci te-am prins! Repetă individul. 

— Cine... cine sunteţi dumneavoastră? Se bâlbâi James. 

— Inspectorul detectiv Merrilees de la Yard, răspunse acesta 
aspru. Şi te invit să-mi predai smaraldul. 

— Sma... Smaraldul? 

James încerca să câştige timp. 

— Asta am spus, n-ai auzit? Repetă inspectorul Merrilees. 

Vorbea pe un ton dur, ca un om de afaceri. James încercă să- 
şi revină. 

— Nu ştiu la ce vă referiti, îi ripostă James, luându-şi un aer 
demn. 

— Ba da, băiete, cred că ştii. 

— Totul e o neînțelegere, îi zise James. Pot să vă explic 
foarte clar. 

Se opri. 

Un aer de plictiseală se ivi pe faţa celuilalt. 

— Întotdeauna spuneţi asta, murmură sec omul de la 
Scotland Yard. Vrei să cred că l-ai luat de pe jos în timp ce te 
plimbai pe plajă, nu? Asta vrei să-mi explici. 

Era un oarecare adevăr în ce spunea. James îşi dădu seama 
de situaţie, dar încerca să mai câştige timp. 

— De unde să ştiu eu că sunteţi ce spuneţi? Îl întrebă el pe 
un ton slab. 

Merrilees îşi dădu haina la o parte, arătându-i pentru o clipă 
insigna. James se holbă la el cu nişte ochi care-i ieşeau din 
orbite. 

— Şi acum, spuse celălalt aproape binevoitor, ştii ce te 


aşteaptă! Eşti un novice, după cum îmi dau seama. Eşti la 
prima încercare, nu-i aşa? 

James încuviinţă. 

— Aşa m-am gândit şi eu. Acum, băiete, îmi dai smaraldul 
ăla sau trebuie să te percheziţionez. 

James îşi regăsi vocea. 

— Nu... Nu-l am la mine, declară el. Se gândea cu disperare 
să găsească ceva. 

— L-ai lăsat acasă? Îl interogă Merrilees. 

James aprobă din cap. 

— Foarte bine, atunci, spuse detectivul, mergem acolo 
împreună. 

Îl luă pe James de braţ. 

— N-am să-ţi dau ocazia s-o ştergi, îi zise blând. Mergem la 
locuinţa ta şi-mi predai piatra. 

James îl întrebă nesigur. 

— Dacă o fac, îmi daţi drumul? 

Merrilees păru încurcat. 

— Ştim cum a fost luată piatra, îi explică el, şi despre 
doamna implicată şi, bineînţeles, deocamdată... Ei bine, 
rajahul vrea să muşamalizăm totul. Aşa sunt prinții ăştia din 
colonii! 

James, care nu ştia absolut nimic despre prinții din colonii, 
cu excepţia unui caz celebru, dădu din cap, părând să 
înţeleagă în profunzime cazul. 

— Va fi împotriva tuturor regulilor, desigur, spuse 
detectivul, dar poţi să fii liber. 

James dădu din nou din cap. Trecură prin faţa hotelului 
„Esplanade” şi acum se întorceau în oraş. James intui direcţia, 
dar celălalt bărbat continua să-l ţină strâns de braţ. 

Deodată, James ezită şi vru să spună ceva. Merrilees se uită 
la el şi râse. Tocmai treceau pe la secţia de poliţie şi observase 
privirile disperate ale lui James. 

— Întâi, îţi dau o şansă, zise el bine dispus. 

În momentul acela, lucrurile luară o altă turnură. James 
zbieră puternic; apucă braţul celuilalt şi ţipă cât putu de tare. 

— Ajutor! Hoţul. Ajutor! Hoţul. 


Într-o clipă, o mulţime de oameni se adunară în jurul lor. 
Merrilees încerca să-şi smulgă braţul din încleştarea lui James. 

— ÎI învinuiesc pe omul ăsta, strigă James, îl învinuiesc că 
mi-a furat din buzunar! 

— Ce tot spui acolo, zăpăcitule? Întrebă celălalt. 

Un poliţist interveni. Domnul Merrilees şi James fură conduşi 
la secţia de poliţie. James îşi repetă plângerea. 

— Omul ăsta mi-a furat din buzunar, declară el supărat. Mi-a 
luat portmoneul şi l-a pus în buzunarul lui din dreapta! 

— Omul ăsta e nebun, mormăi celălalt. Puteţi să căutaţi 
personal, inspectore, să vedeţi dacă spune adevărul. 

La un semn din partea inspectorului, polițistul băgă mâna în 
buzunarul lui Merrilees. Scoase ceva şi-l ridică cu o exclamaţie 
de uimire. 

— Doamne! Spuse inspectorul, sărind din decorul său 
profesional. Trebuie să fie smaraldul rajahului. 

Merrilees arăta mai uluit decât toţi ceilalţi. Dar e monstruos, 
izbucni el, monstruos. Omul trebuie să-l fi introdus în 
buzunarul meu în timp ce mergeam împreună. A ascuns ce-a 
furat. 

Personalitatea hotărâtă a lui Merrilees l-a făcut pe inspector 
să ezite. Bănuielile sale s-au îndreptat către James, îi şopti 
ceva poliţistului şi acesta ieşi. 

— Şi-acum, domnilor, spuse inspectorul, vă rog, vreau să aud 
declaraţiile dumneavoastră pe rând. 

— Desigur, începu James. Mă plimbam pe plajă când l-am 
întâlnit pe acest domn şi el a pretins că mă cunoaşte. Nu mi- 
am putut reaminti să-l mai fi văzut, dar, am fost prea politicos 
să i-o spun. Ne-am plimbat amândoi. Mi-a trezit bănuieli şi 
tocmai când am ajuns în dreptul secţiei de poliţie, l-am prins 
cu mâna în buzunarul meu. L-am imobilizat şi am strigat după 
ajutor. 

Inspectorul îşi mută privirea către Merrilees. 

Şi acum, dumneata, domnule. 

Merrilees părea puţin încurcat. 

— Povestea e destul de adevărată, zise el încet, dar nu în 
întregime. Nu eu am încercat să fac cunoştinţă cu el, ci invers. 


Fără îndoială, căuta să scape de smarald şi mi l-a strecurat în 
buzunar, în timp ce vorbeam. 

Inspectorul se opri din scris. 

— Ah, spuse el impartial. Într-o clipă va veni un gentleman 
care ne va ajuta să rezolvăm cazul. 

Merrilees se încruntă. 

— Îmi este cu totul imposibil să aştept, murmură el, 
scoţându-şi ceasul. Am o întâlnire. Sunt sigur, inspectore, că 
nu poţi să fii atât de ridicol şi să crezi că eu am furat 
smaraldul ca să mă plimb cu el în buzunar? 

— Nu e plauzibil, domnule, sunt de acord, răspunse 
inspectorul. Dar va trebui să aşteptaţi cinci sau zece minute 
până când clarificăm afacerea. Ah! Iată-l pe excelența sa. 

Un bărbat înalt de vreo patruzeci de ani intră în cameră. 
Purta o pereche de pantaloni şi o jachetă veche. 

— Ei acum, inspectore, ce-i cu treaba asta? Întrebă el. Spui 
că ai găsit smaraldul? E splendid, o acţiune excelentă. Cine-s 
oamenii ăştia de aici? Privirea sa trecu de la James, oprindu- 
se la Merrilees. Puternica personalitate a acestuia păru să se 
diminueze şi să se evapore cu totul. 

— Hei, Jones! Exclamă lordul Edward Campion. 

— Îl recunoaşteţi pe acest om, lord Edward? Întrebă 
inspectorul aspru. 

— Sigur că da, spuse lordul Edward. Este valetul meu de o 
lună de zile. Tipul pe care l-au trimis de la Londra l-a bănuit 
de îndată, dar nu a dat de urma smaraldului printre lucrurile 
sale. 

=i ținea în buzunarul hainei, declară inspectorul. Acest 
domn ne-a ajutat să-l prindem, arătând către James. 

În clipa următoare, James era felicitat călduros şi i se 
strângea prieteneşte mâna. 

— Dragul meu, spunea lordul Edward Campion. Deci, zici că 
l-ai suspectat tot timpul? 

— Da, recunoscu James. A trebuit să inventez povestea cu 
furtişagul din buzunarul meu ca să-l aduc la secţia de poliţie. 

— Dar, e splendid, exclamă lordul Edward, absolut splendid. 
Trebuie să vii să iei masa cu noi, dacă nu' ai luat încă prânzul? 


Ştiu că e târziu, se apropie de ora două. 

— Nu, spuse James, n-am luat masa, dar... 

— Nici vorbă, nici vorbă, făcu lordul Edward. Rajahul, ştii, 
va dori să-ţi mulţumească pentru că i-ai regăsit smaraldul. 
Deşi eu nu prea am înţeles întreaga poveste. 

De acum ieşiseră din secţia de poliţie şi se aflau pe trepte. 

— De fapt, spuse James, cred că ar fi cazul să vă spun 
povestea adevărată. 

Şi i-o spuse. Excelenţa sa era foarte amuzat. 

— E cea mai bună poantă pe care am auzit-o în viaţa mea, 
declară el. Acum înţeleg totul. Jones trebuie să fi alergat până 
la cabina de schimb, de îndată ce i-a furat smaraldul, ştiind că 
poliţia avea să percheziţioneze toată casa. Vechea pereche de 
pantaloni cu care mă îmbrac câteodată, când mă duc la 
pescuit; nimeni nu s-ar fi atins de ei şi el putea să recupereze 
bijuteria oricând. Trebuie să fi fost un şoc pentru el când s-a 
dus astăzi şi nu l-a mai găsit. De îndată ce ai apărut, şi-a dat 
seama că dumneata erai persoana care luase smaraldul. 
Totuşi, încă nu pot să-mi dau seama cum de nu te-a păcălit 
postura de detectiv pe care şi-o luase? 

„Un om puternic, se gândi James în sinea lui, ştie când să fie 
sincer şi când să fie discret”. 

Zâmbi cu superioritate, în timp ce degetele sale mângâiau 
încet, în interiorul hainei, o mică insignă de argint a acelui 
club puţin cunoscut „The Merton Park Super Cycling Club”. O 
uimitoare coincidenţă că omul acela pe nume Jones era şi el 
membru, dar aşa a fost să fie! 

— Helo, James! 

Se întoarse. Grace şi surorile Sopworth îl strigau de pe 
trotuarul de vizavi. Se întoarse către lordul Edward. 

— Mă scuzaţi o clipă? 

Traversă către ele. 

— Mergem la cinema, zise Grace. Ne-am gândit c-ai vrea să 
vii. 

— Îmi pare rău, spuse James. Tocmai mă duceam să iau 
masa cu lordul Edward Campion. Da, bărbatul de acolo, în 
hainele alea vechi, confortabile. Vrea să mă prezinte rajahului 


de Maraputna. 

Îşi ridică pălăria politicos şi se întoarse la lordul Edward. 

Fata din tren „Deci, asta e!” observă George Rowland trist, în 
timp ce privea în sus la faţada impunătoare, înnegrită de fum, 
a clădirii pe care tocmai o părăsise. 

S-ar fi zis că reprezenta cât se poate de bine forța Banilor şi 
Banii, în persoana lui William Rowland, unchiul mai sus 
menţionatului George. În cursul a numai zece minute, din 
favoritul unchiului său, moştenitorul averii acestuia şi dintr- 
un tânăr cu o carieră promițătoare în lumea afacerilor, George 
devenise, deodată, unul din vasta armată a şomerilor. 

„Şi în hainele astea, n-o să mi se dea nici alocaţia de şomaj”, 
reflectă domnul Rowland supărat, „şi ca să scriu poezii şi să le 
vând pe la uşi pentru doi penny (sau cât vă lasă inima, 
doamnă) n-am pur şi simplu talent”. 

E adevărat că George era însăşi întruchiparea veritabilului 
triumf al artei de croitor. Era înveşmântat frumos şi elegant. 
Sorţii nu erau de partea lui George. Dar nu se poate trăi numai 
din haine, în afara cazului în care ar fi avut o considerabilă 
experienţă în această meserie şi domnul Rowland era, din 
păcate, conştient de acest fapt. 

„Şi totul din cauza nenorocitului ăla de spectacol de aseară”, 
se gândi el abătut. 

Spectacolul nenorocit din seara precedentă fusese un bal la 
Covent Garden. Domnul Rowland se întorsese la o oră 
oarecum târzie, sau mai bine zis timpurie, dar de fapt nu 
putea, în sensul strict al cuvântului, să-şi reamintească deloc 
că se întorsese. Rogers, majordomul unchiului său, era un 
individ de nădejde şi în postura de a da, fără îndoială, mai 
multe detalii în această privinţă. Îi plesnea capul; o ceaşcă de 
ceai tare şi sosea la birou la douăsprezece fără cinci minute în 
loc de nouă şi jumătate precipitaseră catastrofa. Domnul 
Rowland senior, care de douăzeci şi patru de ani trecuse cu 
vederea şi plătise totul ca o rudă plină de tact, abandonase 
brusc aceste tactici şi se înfăţişă într-o lumină cu totul nouă. 
Inconsecvenţa răspunsurilor lui George (capul tânărului încă 
se deschidea şi se închidea ca un instrument medieval al 


Inchiziției) îi displăcuse şi mai mult. William Rowland se afla 
la capătul răbdării. Îşi aruncă nepotul în lume în voia sorții, 
cu câteva cuvinte succinte şi apoi reveni la analiza întreruptă 
a unor câmpuri petrolifere din Peru. 

George Rowland se întoarse cu spatele la clădirea unchiului 
său şi o porni prin City. George era un tip practic. Se gândi că 
o masă bună era esenţială pentru analizarea situaţiei. După ce 
îşi luă prânzul se întoarse la vila familiei. Rogers deschise uşa. 
Faţa lui de om bine educat nu exprimă nici o surpriză când îl 
văzu pe George la ora asta neobişnuită. 

— Bună ziua, Rogers. Vrei să-mi împachetezi lucrurile? Plec. 

— Da, domnule. Pentru o scurtă vizită? 

— Pentru totdeauna, Rogers. Plec în colonii în după-amiaza 
aceasta. 

— Chiar, domnule? 

— Da. Asta dacă este vreun vapor potrivit. Ai vreo idee 
despre vase, Rogers? 

— Ce colonie vă gândiţi să vizitaţi, domnule? 

— N-am nici o preferinţă. Merge oricare dintre ele. Să zicem 
Australia. Ce părere ai despre asta, Rogers? 

Rogers tuşi discret. 

— Ei bine, domnule, am auzit spunându-se adesea că acolo 
este loc destul pentru oricine doreşte să muncească cu 
adevărat. 

Domnul Rowland îl privi cu interes şi admiraţie. 

— Foarte frumos spus, Rogers. La aşa ceva mă gândeam şi 
eu. Nu mă duc în Australia, în orice caz nu astăzi. Vrei să-mi 
aduci un „A. B. C.”? Vom alege ceva mai la îndemână. 

Rogers aduse volumul cerut. George îl deschise la întâmplare 
şi întoarse paginile rapid. 

— Perth — prea departe, Putney Bridge — prea aproape. 
Ramsgate? Nu cred. Reigate mă lasă rece. Ia uite, ce lucru 
extraordinar! Există cu adevărat o localitate numită Rowland's 
Castle. Ai auzit de ea, Rogers? 

— Îmi închipui, domnule, că acolo se ajunge de la gara 
Waterloo. 

— Ce tip extraordinar eşti, Rogers. Le ştii pe toate. Bun, bun, 


Rowland's Castle! Mă întreb ce fel de loc o fi. 

— Nu cred că e prea mare, domnule. 

— Cu atât mai bine; va fi mai puţină competiţie. Satele astea 
mici liniştite ţin foarte mult la vechiul spirit feudal. Ultimul 
dintre veritabilii membrii ai familiei Rowland va fi întâmpinat 
cu simpatie spontană. Nu m-aş mira dacă o să mă aleagă 
primar într-o săptămână. 

Închise „A. B. C.”-ul, pocnindu-l între coperţi. 

— Zarurile sunt aruncate. Fii bun şi fă-mi o valijoară, 
Rogers. Transmite-i complimentele mele bucătarului şi roagă-l 
să-mi împrumute pisica. Lui Dick Whittington, ştii. Când pleci 
ca să devii primar, o pisică este esenţială. 

— Îmi pare rău, domnule, dar, deocamdată, pisica este 
ocupată. 

— Cum adică? 

— Are o familie de opt membrii, domnule. Începând de azi- 
dimineaţă. 

— Ei, nu mai spune. Credeam că-l cheamă Peter. 

— Exact, domnule. A fost o mare surpriză pentru noi toţi. 

— Un caz de botez superficial şi de sex înşelător, nu? Bine, 
bine, va trebui să mă duc fără pisică. Împachetează repede 
lucrurile alea! 

— Foarte bine, domnule. 

Rogers se retrase şi reapăru după zece minute. 

— Să chem un taxi, domnule? 

— Da, te rog. 

Rogers ezită, apoi mai făcu câţiva paşi în cameră. 

— Cu permisiunea dumneavoastră, domnule, dar dacă aş fi 
în locul dumneavoastră, n-aş acorda prea multă atenţie celor 
spuse de domnul Rowland în dimineaţa aceasta. A fost la una 
din cinele acelea din City seara trecută şi... 

— E suficient, zise George. Înţeleg. 

— Şi fiind suferind de gută... 

— Ştiu, ştiu. O seară destul de tensionată pentru tine, 
Rogers, cu noi amândoi, nu? Dar m-am hotărât să mă destind 
la Rowland's Castle — leagănul istoric al familiei... Asta merge 
bine şi într-un discurs, nu-i aşa? Un telefon acolo sau un anunţ 


discret în ziarele de dimineaţă mă va rechema oricând dacă se 
pregăteşte o tocană de vițel. Şi acum, spre Waterloo! Cum a 
spus Wellington în ajunul istoricei bătălii. 

Gara Waterloo nu se afla în starea sa cea mai bună şi curată 
în după-amiaza aceea: Până la urmă, domnul Rowland 
descoperi un tren care să-l ducă la destinaţia sa, dar era unul 
puţin distins, neimpozant, un tren cu care nimeni nu părea 
nerăbdător să călătorească. Domnul Rowland îşi luă un 
compartiment de clasa întâi, numai pentru el, chiar în primul 
vagon. O ceaţă cobora într-un mod nehotărât asupra 
metropolei, ridicându-se pe alocuri ca apoi să se lase din nou. 
Peronul era gol şi numai pufăitul astmatic al locomotivei 
spărgea tăcerea. 

Şi-atunci, deodată, lucrurile începură să se precipite cu o 
uluitoare rapiditate. 

Întâi apăru o fată. Trase uşa, sări înăuntru, trezindu-l pe 
domnul Rowland care căzuse într-o stare periculoasă de 
somnolență, exclamând în mod alarmant: 

— O! Ascunde-mă... O! Te rog, ascunde-mă. 

Din fire, George era un om de acţiune, care nu stătea prea 
mult să raţioneze, ci se gândea la situaţii de viaţă şi de 
moarte. Există un singur loc în care te poţi ascunde într-un 
compartiment de tren — sub un scaun. În şapte secunde fata se 
strecură acolo şi valiza lui George aşezată neglijent la un 
capăt acoperea ascunzătoarea. Abia terminaseră când o faţă 
înfuriată apăru la fereastra compartimentului. 

— Nepoata mea! E acolo la dumneata. O vreau pe nepoata 
mea. 

George, abia răsuflând, se aşezase comod într-un colţ, 
adâncit în rubrica de sport a ziarului de seară „A 31-a ediţie”. 
Îl puse deoparte cu aerul unui om care se reculege din 
îndepărtatele sale gânduri. 

— Poftim, domnule? Întrebă el politicos. 

— Nepoata mea, ce-ai făcut cu ea? 

Acţionând după principiul că atacul este întotdeauna mai 
bun decât apărarea, George sări în sus. 

— Ce clracu vrei să spui? Strigă el, imitând foarte reuşit 


maniera propriului său unchi. 

Celălalt se opri o clipă, surprins de această izbucnire 
neaşteptată. Era un bărbat gras, gâfâind încă puţin, ca şi cum 
alergase o bucată de drum. Avea părul tăiat en brosse şi o 
mustață din neamul Hohenzollern. Accentul său era absolut 
gutural şi rigiditatea ţinutei sale dovedea că se simţea mai 
bine în uniformă, decât fără ea. George avea prejudecata 
înnăscută a britanicului faţă de străini şi, în special, o rezervă 
pentru cei cu înfăţişarea nemţească. 

— Ce dracu vrei să spui, domnule? Repetă el supărat. 

— A intrat aici, spuse celălalt. Am văzut-o. Ce-ai făcut cu ea? 

George aruncă ziarul şi-şi scoase capul şi umerii pe fereastră. 

— Aşa care va să zică? Urlă el. Şantaj. Dar nu ţi-ai găsit 
omul. Am citit totul despre voi în „Daily Mail” de azi- 
dimineaţă. Aici, conductor, conductor! 

Atras deja de departe de altercaţie, funcţionarul acela sosi în 
grabă. 

— Aici, conductor, spuse domnul Rowland, cu acel aer de 
autoritate pe care clasele inferioare îl apreciază. 

Individul acesta mă agasează. Îl învinuiesc că a încercat să 
mă şantajeze, dacă e necesar. Pretinde că i-am luat nepoata şi 
i-am ascuns-o aici. Există o bandă formată din aceşti străini 
care folosesc astfel de trucuri. Ar trebui oprită. Vreţi să-l luaţi? 
Iată cartea mea de vizită dacă doriţi. 

Conductorul se uită de la unul la altul. Se hotărî urgent. 
Educaţia sa îl determina să-i dispreţuiască pe străini, să-i 
respecte şi să-i admire pe gentlemanii bine îmbrăcaţi care 
călătoreau cu clasa întâi. 

Puse mâna pe umărul celuilalt. 

— Haide de aici, zise conductorul. 

În acest moment crucial, străinul uită de engleză şi începu să 
înjure de mama focului în limba sa natală. 

— E suficient, repetă conductorul. Daţi-vă la o parte! Trebuie 
să pornească. 

Steguleţele fluturară şi se auzi ţignalul conductorului. Cu o 
zvâcnitură chinuită trenul o porni din gară. George rămase la 
postul său de observaţie până când au lăsat în urmă peronul. 


Atunci îşi băgă capul înăuntru, ridică valiza şi o aruncă sus, în 
plasa pentru bagaje. 

— E-n regulă. Poţi să ieşi, spuse el reconfortant. 

Fata se târî afară. 

— O! Oftă ea. Cum să vă mulţumesc? 

— Totul e-n regulă. Vă asigur că mi-a făcut plăcere, îi 
răspunse George cu nonşalanţă. 

Îi zâmbi ca s-o încurajeze. Se uită uşor uimită. Părea că îi 
lipseşte ceva cu care era obişnuită. În clipa aceea, se zări în 
oglinda îngustă de pe perete şi exclamă neplăcut surprinsă. 

Dacă măturătorii compartimentelor curăţă sau nu zilnic sub 
scaune este un lucru îndoielnic. După toate aparanţele n-o 
făceau şi s-ar zice că murdăria şi fumul îşi găsiseră locul acolo, 
ca nişte păsări călătoare. 

George nu prea avusese timp să se uite cum arată fata, aşa de 
bruscă fusese sosirea ei şi atât de scurt timpul necesar ca să se 
vâre în ascunzătoare, dar era, cu siguranţă, o tânără frumoasă 
şi bine îmbrăcată care dispăruse în locul acela. Acum, 
pălărioara ei roşie era turtită şi pătată iar faţa desfigurată de 
lungi dâre de murdărie. 

— O! Făcu fata. 

Se repezi la geanta ei. George, cu tactul unui adevărat 
gentleman, se uita preocupat afară pe fereastră şi admira 
străzile Londrei la sud de Tamisa. 

— Cum aş putea să vă mulţumesc? Spuse fata din nou. 

Luând întrebarea ca o aluzie că discuţia ar putea fi acum 
reluată, George îşi mută privirea şi îşi mai exprimă încă o dată 
în mod politicos, lipsa oricărui merit, însoţită de data aceasta, 
de mult mai multă căldură. 

Fata era absolut o frumuseţe! Niciodată, îşi spuse George în 
sinea sa, nu mai văzuse o fată atât de frumoasă, Aliura 
aristocratică a manierelor sale deveni şi mai evidentă. 

— Cred că aţi fost pur şi simplu splendid, remarcă fata cu 
entuziasm. 

— Câtuşi de puţin. Cel mai simplu lucru din lume. Mi-a făcut 
deosebită plăcere să vă fiu de folos, rosti George. 

— Splendid, repetă ea accentuând şi mai mult. 


Era, fără îndoială, plăcut ca cea mai frumoasă fată pe care o 
văzuseşi vreodată să te privească drept în ochi şi să-ţi spună 
cât de splendidă eşti. George a fost extrem de încântat. 

Apoi se aşternu o tăcere încurcată. Se părea că se impunea ca 
fata să ofere ceva explicaţii suplimentare. Se înroşi puţin. 

— Partea ciudată e că mă tem, zise ea nervoasă, că nu pot 
să-ţi explic. 

Îl privi cu un aer melancolic de nesiguranţă. 

— Nu puteţi explica? 

— Nu. 

— Extraordinar de splendid! Spuse domnul Rowland cu 
entuziasm. 

— Poftim? 

— Am zis „Ce extraordinar de splendid”. E ca în cărţile alea 
care te ţin treaz toată noaptea. Eroina spune întotdeauna „nu 
pot să-ţi explic” în primul capitol. Explică în ultimul, 
bineînţeles, şi nu există niciodată vreun motiv adevărat pentru 
care să n-o fi făcut de la început, cu excepţia faptului c-ar fi 
distrus povestea. Nu pot să vă asigur cât mă bucur că sunt 
amestecat într-un mister adevărat; nici nu ştiam că se 
întâmplă astfel de lucruri. Sper că are ceva de-a face cu 
documente secrete de imensă importanţă şi cu Balkan 
Expresul. Iubesc la nebunie Balkan Expresul. 

Fata se uită la el cu ochi mari bănuitori. 

— Ce vă face să vorbiti despre Balkan Expres? Îl întrebă ea 
aspru. 

— Sper că n-am fost indiscret, se grăbi George să repare 
lucrurile. Poate unchiul dumitale călătoreşte cu el. 

— Unchiul meu... Ea se opri, apoi repetă: unchiul meu... 

— Chiar aşa, zise George plin de înţelegere. Şi eu am un 
unchi. Nimeni nu trebuie făcut răspunzător pentru unchii lor. 
Micile deficienţe ale naturii, aşa le consider. 

Fata începu deodată să râdă. Când vorbi, George îşi dădu 
seama de uşorul accent străin. La început o considerase 
englezoaică. 

— Ce persoană veselă şi neobişnuită sunteţi, domnule... 

— Rowland. George pentru prieteni. 


— Pe mine mă cheamă Elizabeth... 

Se opri brusc. 

— Îmi place numele de Elizabeth, spuse George ca să-i 
îndepărteze stinghereala. Sper că nu vă strigă Bessie sau ceva 
oribil, în genul ăsta? 

Ea dădu negativ din cap. 

— Bine, adăugă George. Acum că ne cunoaştem, ar fi bine să 
ne apucăm de treabă. Dacă te ridici, Elizabeth, am să-ţi perii 
haina la spate. 

Ea se ridică ascultătoare şi George se ţinu de cuvânt. 

— Mulţumesc, domnule Rowland. 

— George. Ţine minte, George pentru prieteni. Şi nu poţi să 
intri în frumosul meu compartiment gol, să te rostogoleşti sub 
scaun, să mă obligi să-i spun minciuni unchiului tău şi apoi să 
refuzi să fim prieteni, nu-i aşa? 

— Mulţumesc, George. 

— Aşa-i mai bine. 

— Arăt bine acum? Întrebă Elizabeth, încercând să se uite 
peste umărul ei stâng. 

— Arăţi, da, arăţi... Arăţi bine, zise George, aplecându-se cu 
seriozitate. 

— Totul s-a întâmplat atât de repede, înţelegi, explică fata. 

— Aşa trebuie să fi fost. 

— El ne-a văzut într-un taxi şi, apoi, în gară abia am reuşit 
să mă furişez aici, ştiind că-i aproape pe urmele mele. Apropo, 
încotro merge trenul ăsta? 

— La Rowland's Castle, zise George ferm. 

Fata îl privi uluită. 

— Rowland's Castle? 

— N-ajunge imediat, bineînţeles. După o mulţime de opriri, 
între care abia se târăşte. Dar sper din toată inima să ajungă 
acolo înainte de miezul nopţii. Calea ferată de sud-vest este 
foarte respectabilă, înceată dar sigură şi cred că cea de sud îşi 
menţine vechile tradiţii. 

— Nu ştiu dacă vreau să merg la Rowland's Castle, spuse 
Elizabeth cu îndoială în glas. 

— Mă jigneşti. Este un loc minunat. 


— Ai fost vreodată acolo? 

— N-aş zice. Dar există o mulţime de alte locuri unde poţi 
merge dacă nu-ţi place Rowland's Castle. Există Woking, 
Weybridge şi Wimbledon. Sunt sigur că trenul se va opri la 
unul din ele. 

— Înţeleg, spuse fata. Da, pot să cobor acolo şi să mă întorc 
cu maşina la Londra. Acesta ar fi cel mai bun plan, cred. 

Chiar când vorbea, trenul începu să încetinească. Domnul 
Rowland o privi cu ochi rugători. 

— Dacă pot face ceva... 

— Nu, nimic. Ai făcut deja o mulţime. 

Urmă o pauză şi apoi fata izbucni deodată: 

— Aş vrea să-ţi pot explica. Aş... 

— Pentru numele lui Dumnezeu, nu fă asta! O să strici totul. 
Dar, uite ce e, n-aş putea face nimic? Să duc nişte documente 
secrete la Viena... Sau ceva de felul ăsta? Întotdeauna se 
găsesc documente secrete. Acordă-mi o şansă! 

Trenul se oprise. Elizabeth fugi şi sări repede pe peron. Se 
întoarse şi i se adresă prin fereastră. 

— Vorbeşti serios? Ai face cu adevărat ceva pentru noi... 
Pentru mine? 

— Aş face orice în lume pentru tine, Elizabeth. 

— Chiar dacă n-aş putea să-ţi spun motivele? 

— Prostii, motivele! 

— Chiar dacă ar fi... Periculos? 

— Cu cât e mai periculos cu atât mai bine. 

Ezită o clipă, apoi păru că se hotărăşte. 

— Apleacă-te pe fereastră. Uită-te pe peron ca şi cum n-ai 
avea intenţia asta. Domnul Rowland încercă să se conformeze 
acestei recomandări oarecum dificile. Îl vezi pe omul care se 
urcă, cel cu barbişon negru şi pardesiu deschis? Urmăreşte-l, 
vezi ce face şi unde se duce. 

— Asta-i tot? Întrebă domnul Rowland. Ce să... 

Ea îl întrerupse. 

— Îţi vor fi transmise alte instrucţiuni. Fii cu ochii pe el şi 
păstrează asta. Îi puse un mic pacheţel sigilat în mână. 
Păstrează-l cu preţul vieţii tale. E cheia întregii afaceri. 


Trenul o porni din loc. Domnul Rowland rămase uitându-se 
afară pe fereastră după silueta înaltă, graţioasă a Elizabethei 
care îşi croia drum pe peron. În mână ţinea încleştat 
pacheţelul sigilat. 

Restul călătoriei a fost monoton şi lipsit de interes. Trenul 
mergea încet. Se oprea peste tot. În fiecare gară, George 
scotea capul pe fereastră, în cazul în care s-ar fi ivit ocazia să- 
şi urmărească prada. Câteodată, se plimba în sus şi în jos pe 
peron, când staționarea promitea să fie de durată şi se asigura 
că omul era încă acolo. 

Destinația finală a trenului era Portsmouth şi acolo coborî 
călătorul cu barbişon negru. Se îndreptă spre un hotel mic de 
mâna a doua, unde luă o cameră. Domnul Rowland procedă la 
fel. 

Camerele erau pe acelaşi coridor, la două uşi depărtare una 
de alta. Aranjamentul i se păru satisfăcător lui George. Era 
complet novice în arta urmăririi, dar era dornic să se achite 
bine de treaba asta ca încrederea Elizabethei să fie pe deplin 
justificată. 

La cină, lui George i se oferi o masă nu departe de cea a 
prăzii sale. Camera nu era plină şi majoritatea clienţilor erau 
negustori, oameni liniştiţi, respectabili, care mâncau cu poftă. 
Un singur om îi atrase în mod special atenţia, unul mic, cu păr 
îngrijit, mustață şi cu ceva în înfăţişarea lui care-ţi sugera că 
ar fi geambaş. Şi pe el păru să-l intereseze George, aşa că îi 
propuse să bea ceva şi să joace biliard după terminarea mesei. 
Dar George tocmai observase că omul cu barbişon îşi punea 
pălăria şi pardesiul şi îl refuză politicos. În clipa următoare se 
afla pe stradă făcând progrese în dificila artă a urmăririi. 
Vânătoarea a fost lungă şi obositoare şi, în cele din urmă, păru 
să nu ducă nicăieri. După ce se învârti şi se răsuci prin străzile 
Portsmouth-ului, distanţă de vreo patru mile, omul se 
reîntoarse la hotel cu George pe urmele sale. Îl cuprinse o 
uşoară îndoială. Era posibil ca omul să fie conştient de 
prezenţa sa? În timp ce se gândea la acest aspect în hol, uşa 
dinafară se deschise şi omuleţul cu părul îngrijit intră. 
Evident, şi el făcuse o plimbare. 


Deodată, George îşi dădu seama că frumuşica domnişoară de 
la recepţie i se adresa. 

— Domnul Rowland, nu-i aşa? Doi domni au cerut să vă 
vadă. Doi domni străini. Sunt în cămăruţa de la capătul 
coridorului. 

Oarecum uimit, George căută camera respectivă. Doi bărbaţi 
care şedeau se ridicară şi se aplecară în mod protocolar. 

— Domnul Rowland? Nu mă-ndoiesc, domnule, că bănuiţi 
identitatea noastră. 

George se uită de la unul la altul. Cel care vorbise era în 
vârstă, cu părul cărunt, un gentleman pompos ce vorbea o 
engleză excelentă. Celălalt era un tânăr înalt, roşu la faţă, cu 
un păr blond, teutonic, cu o privire posomorâtă şi 
amenințătoare în lipsa căreia ar fi fost mai atrăgător. 

Oarecum uşurat că niciunul dintre vizitatorii săi nu era 
bătrânul domn cu care avusese de-a face la gara Waterloo, 
George îşi luă cel mai degajat aer cu putinţă. 

— Vă rog să luaţi loc, domnilor. Mă bucur să vă cunosc. Ce 
beţi? 

Cel în vârstă ridică o mână în semn de protest. 

— Mulţumim, lord Rowland, nu este cazul. Avem la 
dispoziţie doar câteva clipe, cât să ne răspundeţi la o 
întrebare. 

— Foarte amabil din partea dumneavoastră să mă 
consideraţi membru al nobilimii, zise George. Îmi pare rău că 
nu vreţi să beţi nimic. Şi care este întrebarea aceea arzătoare? 

— Lord Rowland aţi părăsit Londra în compania unei 
anumite doamne. Aţi sosit aici singur. Unde este doamna? 

George se ridică. 

— Nu înţeleg întrebarea, spuse el pe un ton rece, ca un erou 
de roman. Am onoarea să vă spun bună seara, domnilor. 

— Ba înţelegi. O înţelegi perfect, strigă tânărul izbucnind 
deodată: ce ai făcut cu Alexa? 

— Fiţi calm, sir, murmură celălalt. Vă rog politicos să fiţi 
calm. 

— Vă asigur, zise George, că nu cunosc nici o doamnă cu 
numele ăsta. E o greşeală. 


Cel mai în vârstă îl privi scrutător. 

— Nu prea se poate, zise sec. Mi-am permis să mă uit în 
registrul hotelului. V-aţi trecut personal ca domnul G. 
Rowland din Rowland's Castle. 

— 0... O mică glumă de-a mea, explică el încet. 

— Este un subterfugiu cam slăbuţ. Haide să nu ne mai 
ascundem după deget. Unde este Alteța Sa? 

— Dacă vă gândiţi la Elizabeth... 

Într-un acces de furie, tânărul se repezi din nou la el. 

— Porc neruşinat! Cum vorbeşti aşa despre ea? 

— Mă refer, spuse celălalt încet, după cum ştiţi prea bine, la 
Marea Ducesă Anastasia Sofia Alexandra Marie Hellena Olga 
Elizabeth de Catonia. 

— O! Exclamă domnul Rowland neajutorat. 

Încercă să-şi reamintească tot ce auzise vreodată despre 
Catonia. După câte îşi amintea era un mic regat din Balcani şi 
părea să fi avut loc acolo o revoluţie. Făcu un efort ca să se 
adune. 

— Evident, ne referim la aceeaşi persoană, se înveseli el. 
Numai că eu îi spun Elizabeth. 

— Îmi vei da satisfacţie pentru asta, se înfurie tânărul. O să 
ne luptăm. 

— Luptăm? 

— În duel. 

— Nu mă duelez niciodată, îl refuză ferm domnul Rowland. 

— De ce nu? Se răsti celălalt. 

— Mă tem prea mult să nu fiu rănit. 

— Aha! Aşa deci! Atunci, cel puţin am să te trag de nas. 

Tânărul avansă fioros. Ceea ce s-a întâmplat exact a fost 
dificil de văzut, dar el descrise deodată un semicerc în aer şi 
căzu la pământ ca o buturugă grea. Se ridică cam ametit. 
Domnul Rowland zâmbea satisfăcut. 

— După cum spuneam, sublinie el, mă tem întotdeauna să 
nu fiu rănit. De aceea, m-am gândit că e bine să învăţ ju-jitsu. 

Urmă o pauză. Cei doi străini se uitau plini de îndoială la 
acest tânăr cu înfăţişare amabilă, ca şi cum, deodată, îşi 
dăduseră seama că o anume calitate periculoasă zăcea în 


spatele plăcutei nonşalanţe din manierele sale. Tânărul teuton 
era alb de furie. 

— O să te căieşti pentru asta, şuieră el. 

Cel în vârstă îşi păstră demnitatea. 

— Acestea sunt ultimele dumitale cuvinte, lord Rowland? 
Refuzi să ne spui unde se află Alteța Sa? 

— Nici eu nu ştiu. 

— Nu prea poţi să te aştepţi să cred asta. 

— Mă tem că sunteţi cam bănuitor din fire, domnule. 

Celălalt clătină doar din cap şi murmură: 

— Cu asta nu am terminat, ne vom întâlni din nou. 

Cei doi bărbaţi plecară. 

George îşi şterse fruntea cu mâna. Evenimentele se 
desfăşurau într-un ritm uluitor. El era, evident, implicat într- 
un scandal european de prima mână. 

„Ar putea însemna chiar un alt război”, îşi zise George 
optimist, în timp ce încerca să descopere ce se întâmplase cu 
bărbatul cu barbişon negru. 

Spre marea sa satisfacţie, îl descoperi stând în colţul camerei 
de tratative. George se aşeză într-un alt colţ. După trei minute, 
barbişonul se ridică şi se duse la culcare. George îl urmă şi-l 
văzu intrând şi închizându-şi uşa de la cameră. Oftă pe deplin 
uşurat. „Trebuie să mă odihnesc în noaptea asta”, murmură el. 
Simt că mă prăbuşesc. 

Atunci, un gând năpraznic îi veni. Dacă omul cu barba 
neagră îşi dăduse seama că George îl urmărea? Dacă o ştergea 
în timpul nopţii, în vreme ce George se odihnea pe măsura 
meritelor sale? După ce se gândi câteva minute, domnul 
Rowland găsi un mijloc de a rezolva această dificultate. Îşi 
deşiră o şosetă până ce obţinu un fir de lână lung, de o culoare 
insesizabilă, apoi, strecurându-se în linişte din camera sa lipi 
un capăt al firului dincolo de uşa străinului cu un timbru şi îl 
trase până în camera sa. Acolo atârnă de celălalt capăt un mic 
clopoțel de argint, o relicvă a petrecerii din noaptea 
precedentă. Mai aruncă o privire asupra acestor aranjamente 
cu foarte multă satisfacţie. 

Dacă bărbosul va încerca să-şi părăsească încăperea, George 


va fi pe dată avertizat de sunetul clopoţelului. 

După ce a rezolvat această problemă, George se aruncă în 
pat. Aşeză cu grijă pacheţelul sub perna sa. În timpul ăsta 
căzu într-o toropeală, încercând să studieze totuşi, amintirea 
unor nume care se desfăşurau astfel: „Anastasia Sofia Marie 
Alexandra Olga Elizabeth. Al naibii, am uitat unul. Mă 
întreb...” 

Nu putu să adoarmă imediat, fiind preocupat de 
incapacitatea sa de a înţelege situaţia. Despre ce era vorba? Ce 
legătură avea fuga Marii Ducese cu pachetul sigilat şi cu 
bărbosul? De ce fugea Marea Ducesă? Ştiau cei doi străini că 
pacheţelul sigilat era la el? Ce putea să conţină? 

Meditând la aceste chestiuni, iritat de faptul că nu găsea nici 
o soluţie, domnul Rowland adormi. 

Fu trezit de sunetul slab al unui clopoțel. Nefiind dintre acei 
oameni care să sară îndată la acţiune îi trebui cam un minut şi 
jumătate să-şi dea seama de situaţie. Atunci îşi aruncă nişte 
pantaloni pe el şi, deschizând uşa cu cea mai mare grijă, ieşi 
pe coridor. O slabă pată de umbră mişcătoare la capătul 
coridorului îi indică direcţia luată de prada sa. Mişcându-se 
fără să facă vreun zgomot, domnul Rowland o luă pe urmele 
sale. Ajunse tocmai la timp ca să-l vadă pe bărbatul cu barba 
neagră dispărând într-o baie. Lucrul era ciudat, mai ales 
pentru că se afla o baie chiar lângă propria sa cameră. 
Apropiindu-se de uşa care era întredeschisă, George trase cu 
ochiul prin deschizătură. Omul îngenunchiase lângă baie, 
făcând ceva plăcii din spatele ei. Rămase acolo cam cinci 
minute, după care se ridică şi George se retrase prudent. În 
siguranţă, în umbra propriei sale uşi îl văzu trecând şi intrând 
în camera sa. 

„Bun”, îşi zise George. „Misterul băii va fi cercetat mâine 
dimineaţă”. 

Se băgă în pat şi pipăi cu mâna sub pernă ca să se asigure că 
preţiosul pachet era încă acolo. Într-un minut scuturase tot 
aşternutul cuprins de panică. Pachetul dispăruse! 

În dimineaţa următoare, trist şi resemnat, George îşi mânca 
ouăle cu şuncă. O pierduse pe Elizabeth. Lăsase ca preţiosul 


pachet, pe care ea i-l încredinţase ca să aibă grijă de el, să-i fie 
luat şi „misterul băii” s-a dovedit inexistent. Da, fără îndoială, 
George se făcuse de râs. 

După micul dejun, se duse din nou sus. O fată de serviciu 
stătea pe coridor uitându-se perplexă. 

— S-a întâmplat ceva, dragă? O întrebă George blând. 

— E vorba de domnul de aici. A cerut să fie sculat la opt şi 
jumătate, nu primesc nici un răspuns şi uşa e închisă. 

— Ei, nu mai spune. 

Un sentiment neplăcut îl cuprinse. Se grăbi spre camera sa. 
Orice planuri îşi făcea, acestea au fost pe dată risipite de o 
imagine cât se poate de neaşteptată. Acolo, pe masa de toaletă 
era pachetul care-i fusese furat în noaptea precedentă! 

George îl luă şi-l examina. Da, era, fără îndoială, acelaşi. Dar 
se umblase la el. După o scurtă ezitare, îl desfăcu. Dacă alţi 
oameni văzuseră conţinutul său, nu era nici un motiv pentru 
care nu l-ar fi cunoscut şi el. Şi-apoi, exista posibilitatea ca 
ceea ce era înăuntru să fi fost furat. Din hârtie apăru o mică 
cutie de carton de tipul aceleia pe care o folosesc bijutierii. 
George o deschise. Înăuntru, aşezată pe un strat de puf, se afla 
o simplă verighetă de aur. O luă şi o examină. Nu era nici o 
inscripţie înăuntru, absolut nimic care să o deosebească de 
oricare altă verighetă. George îşi lăsă capul să-i cadă în mâini 
cu un geamăt. „Nebunie”, murmură el. „Asta este. Curată, 
curată nebunie. Nimic n-are vreun sens”. 

Deodată, îşi aminti cuvintele fetei de serviciu şi, în acelaşi 
timp, observă un parapet lat în faţa ferestrei. Nu era un lucru 
pe care, în alte împrejurări, ar fi încercat să-l facă, dar era atât 
de ros de curiozitate şi furie încât se simţea în stare să facă 
faţă oricăror dificultăţi. Sări pe pervazul ferestrei. Câteva 
secunde mai târziu se uita prin fereastra camerei ocupate de 
omul cu barbă neagră. Fereastra era deschisă şi în cameră nu 
era nimeni. Puțin mai departe era o scară de incendiu. Totul 
deveni clar în ce fel îi scăpase prada. 

George sări înăuntru pe fereastră. Lucrurile personale ale 
omului erau încă împrăştiate. Ar putea fi un cluu printre ele 
care să facă lumină asupra nedumeririlor lui George. Începu 


să caute, uitându-se întâi la conţinutul unei genţi cam uzate. 

Un sunet îl opri din cercetare, un sunet foarte slab, dar care 
era, fără îndoială, în cameră. Privirea i se opri asupra unei 
mari garderobe. Sări şi deschise uşa. În momentul acela, un 
bărbat ieşi rostogolindu-se pe duşumea ţinut de braţe, de 
George. Nu i se opunea deloc. George nu avu nevoie să-şi 
folosească metodei sale speciale. Se despărţiră în cele din 
urmă, extenuațţi şi, pentru prima dată, George văzu cine îi era 
adversarul. Omuleţul cu părul şi mustaţa îngrijită. 

— Cine dracu eşti? Întrebă George. În loc de răspuns, celălalt 
scoase o carte de vizită şi i-o întinse. George citi cu glas tare: 
„Inspector detectiv Jarrold, Scotland Yard.” 

— Exact, domnule. Şi aţi face bine să-mi spuneţi tot ce ştiţi 
despre această afacere. 

— Trebuie, nu-i aşa? Zise George gânditor. Ştii ceva, 
inspectore, cred că ai dreptate. Ce-ar fi să ne mutăm într-un 
loc mai vesel? 

Într-un colţ liniştit al barului, George îşi descărcă sufletul! 
Inspectorul Jarrold îl ascultă plin de înţelegere. 

— Foarte uimitor, aşa cum spuneţi, domnule, remarcă el 
când George termină. Sunt atâtea lucruri că nu le poţi da de 
capăt dar într-una sau două privinţe vă pot explica eu. Mă aflu 
aici pe urma lui Mardenberg, prietenul dumi-tale cu barba 
neagră. Apariţia dumitale şi felul în care îl urmăreai m-au 
făcut să intru la bănuieli. Nu ştiam de unde să te iau. M-am 
strecurat în camera dumitale noaptea trecută, când ieşiseşi din 
ea, şi eu am fost cel care ţi-a şterpelit pachetul de sub pernă. 
Când l-am deschis şi am descoperit că nu era ceea ce căutam, 
m-am folosit de primul prilej ca să-l pun înapoi în camera 
dumitale. 

— Desigur, asta clarifică puţin lucrurile, observă George 
meditativ. Se pare că m-am făcut de râs tot timpul. 

— N-aş zice asta, domnule. V-aţi comportat neobişnuit de 
bine pentru un începător. Spuneţi că aţi fost în baie azi- 
dimineaţă şi-aţi luat de acolo ceva ascuns în spatele plăcii de 
la cadă? 

— Da. Dar e numai o veche scrisoare de dragoste, zise 


George posomorât. Dă-o dracului, n-am de gând să-mi bag 
nasul în viaţa personală a bietului individ. 

— Îmi permiteţi să mă uit şi eu la ea, domnule? 

George scoase din buzunar o scrisoare îndoită şi i-o dădu 
inspectorului. Acesta o desfăcu. 

— Este aşa cum spuneţi, domnule. Dar îmi închipui că dacă 
uniţi cu linii i-urile veţi obţine un cu totul alt rezultat. 

Pe cinstea mea, domnule, acesta este planul apărării portului 
Portsmouth. 

— Ce? 

— Da. Îl supraveghem pe domnul acesta de câtva timp. Dar a 
fost prea deştept pentru noi. A pus o femeie să facă cea mai 
mare parte a acestei afaceri murdare. 

— O femeie? Întrebă George încet. Cum o cheamă? 

— Are o mulţime de nume, domnule. Dar cel mai adesea se 
prezintă ca Betty Brighteyes. E o tânără remarcabil de 
frumoasă. 

— Betty Brighteyes, făcu George. Mulţumesc, inspectore. 

— Scuzaţi-mă, dar nu arătaţi prea bine. 

— Nu mă simt bine. Mă simt foarte rău. De fapt, mă gândesc 
că ar fi mai bine să iau primul tren spre Londra. 

Inspectorul se uită la ceasul său. 

— Mă tem că e un personal. Mai bine aşteptaţi expresul. 

— Nu contează, îi răspunse George întunecat. Nici un tren 
nu poate merge mai încet decât cel cu care am venit ieri. 

Aşezat din nou într-un compartiment de clasa întâi, George 
parcurgea în tihnă ştirile zilei. Deodată se îndreptă ca trăsnit 
şi se holbă la pagina din faţa lui. 

„O nuntă romantică a avut loc ieri, la Londra, când lord 
Roland Gaigh, al doilea fiu al marchizului de Axminster, s-a 
căsătorit cu Marea Ducesă Anastasia de Catonia. Ceremonia s- 
a desfăşurat în cel mai mare secret. Marea Ducesă trăieşte la 
Paris cu unchiul ei de când a avut loc răscoala în Catonia. Ea 
l-a întâlnit pe lord Roland când acesta a fost secretar la 
ambasada britanică din Catonia şi ataşamentul lor datează din 
acea vreme.” 

Domnul Rowland nu se putea gândi la nimic suficient de 


aspru care să-i exprime sentimentele. Continua să se uite în 
gol. Trenul se opri la o gară mică şi o tânără urcă. Se aşeză 
lângă el. 

— Bună dimineaţa, George, zise ea dulce. 

— Doamne Sfinte! Strigă George. Elizabeth! 

Îi zâmbea. Era, dacă se poate spune, mai frumoasă ca 
oricând. 

— Ascultă, se apucă George cu mâimile de cap. Pentru 
numele lui Dumnezeu, spune-mi: eşti Marea Ducesă Anastasia 
sau eşti Betty Brighteyes? 

Ea îl privi uimită. 

— Nu sunt niciuna, nici alta. Eu sunt Elizabeth Gaigh. Acum 
pot să-ţi povestesc totul. Şi trebuie să-mi cer şi scuze. Ştii, 
Roland (ăsta-i fratele meu) a fost întotdeauna îndrăgostit de 
Alexa... 

— Adică de Marea Ducesă? 

— Da, aşa o numeşte familia ei. Ei bine, cum îţi spun, Roland 
a fost tot timpul îndrăgostit de ea şi ea de el. Şi-apoi a venit 
revoluţia, Alexa era la Paris şi ei erau tocmai pe punctul de a 
fixa căsătoria când bătrânul Stiirm, cancelarul, a venit şi a 
insistat s-o ia pe Alexa şi s-o forţeze să se căsătorească cu 
prințul Karl, vărul ei, o persoană cam roşie la faţă... 

— Cred că l-am întâlnit, spuse George. 

— Pe care ea, pur şi simplu, nu-l place şi bătrânul prinţ, 
Osric, unchiul ei, i-a interzis să-l mai vadă pe Roland. Aşa că 
ea a fugit în Anglia, eu am venit la Londra s-o întâlnesc şi 
amândouă i-am telefonat lui Roland, care era în Scoţia. Exact 
în ultima clipă, când ne îndreptam spre Oficiul de căsătorii 
într-un taxi, ne-am întâlnit faţă în faţă, cu cine altul decât 
bătrânul prinţ Osric, care era în alt taxi. Sigur că el ne-a 
urmărit şi noi eram disperaţi pentru că el făcuse cea mai 
îngrozitoare scenă şi, oricum, el este tutorele fetei. Atunci, am 
avut ideea strălucită de a schimba locurile. Practic nu poţi să 
vezi nimic de la o fată astăzi, decât nasul ei. Mi-am pus 
pălăria roşie a Alexei şi haina maronie, iar ea a luat-o pe cea 
cenuşie a mea. După aceea am spus şoferului să meargă la 
Waterloo şi eu am coborât acolo şi am alergat în gară. 


Bătrânul Osric s-a luat imediat după pălăria roşie, fără să se 
gândească la cealaltă ocupantă a taxiului, care stătea 
ghemuită înăuntru, dar, bineînţeles, el nu trebuia să mă vadă 
la faţă. Aşa că m-am năpustit în compartimentul tău şi m-am 
lăsat în grija ta. 

Acum am înţeles, spuse George. Deci, asta a fost. 

— Ştiu. De aceea vreau să-ţi cer scuze. Sper să nu te superi 
prea rău. Ştii, păreai atât de nerăbdător să fie un mister 
adevărat, ca în cărţi, încât n-am putut rezista tentaţiei. Am 
ales un bărbat care arăta cam sinistru de pe peron şi ţi-am 
spus să-l urmăreşti. Şi apoi ţi-am încredinţat pacheţelul. 

— Care conţine o verighetă. 

— Da. Alexa şi cu mine am cumpărat-o, pentru că Roland nu 
putea să sosească din Scoţia decât înainte de nuntă. Mai ştiam 
că până ajungeam la Londra, ei nu aveau nevoie de verighetă 
— ar fi putut folosi un inel oarecare sau altceva. 

— Înţeleg, zise George. Ce simple sunt lucrurile astea când le 
ştii! Îmi permiti Elizabeth? 

Îi scoase mănuşa stângă şi răsuflă uşurat la vederea 
inelarului liber. 

— Totul e în regulă. Inelul n-a fost cumpărat degeaba. 

— O! Strigă Elizabeth. Dar eu nu ştiu nimic despre tine. 

— Ştii cât de drăguţ sunt, spuse George. Apropo, tocmai mi- 
am adus aminte că eşti lady Elizabeth Gaigh! 

— O! George, eşti un snob? 

— De fapt, cam sunt. Cel mai frumos vis al meu l-am avut 
când regele George a împrumutat o jumătate de coroană de la 
mine în timpul unui weekend. Dar mă gândeam la unchiul 
meu - cel de la care am plecat. El este înfiorător de snob. 
Dacă află că mă însor cu tine şi că vom avea un titlu nobiliar 
în familie, mă face partener imediat! 

— O, George, e foarte bogat? 

— Elizabeth, eşti moartă după bani ca un mercenar? 

— Foarte. Ador să cheltui bani. Dar mă gândeam la tata. 
Cinci fete, toate frumoase şi cu sânge albastru. Îşi doreşte un 
ginere bogat. 

— Hm, spuse George. Va fi una din acele căsătorii făcute în 


Cer şi aprobate pe Pământ. Să locuim la Rowland's Castle? Cu 
siguranţă mă vor face primar cu o soţie ca tine. 

O, Elizabeth dragă, probabil contravine uzanțelor, dar eu 
trebuie neapărat să te sărut. 


SFÂRŞIT 


1 Raja(h) — rege sau prinţ indian (folosit, de-asemenea, ca 
titlu pentru mici demnitari sau nobili în India sau pentru şefi 
locali în Malaysia sau Java). 


